የሱዳኑ መሪ ታሪካዊ የሆነ ሲሲና አውሮፕላን ለህዝባዊ ወያኔ ሀርነት ትግራይ በመታሰቢያነት አስረከቡ
– ፊልድ ማርሻል ኡመር ሀሰን አልበሽር የሱዳን ዴሞክራቲክ ሪፐብሊክ ፕሬዝዳንት ለህዝባዊ ወያኔ ሀርነት ትግራይ  አንድ ሰሲና አውሮፕላን  በመታሰቢያነት አስረከቡ ።ፕሬዜዳንቱ አዉሮፕላኑን ለህወሓት ሊቀመንበር አቶ አባይ ወልዱ ያስረከቡት ዛሬ በመቀሌ በተከበረዉ የህዝባዊ ወያኔ  ሀርነት ትግራይ 39ኛ አመት የምስረታ በአል ላይ ነዉ ።ፕሬዝዳንቱ በመታሰቢያነት  ያስረከቡት ሰሲና 421 አዉሮፕላን  የደርግ መንግስት ከሥልጣን በተወገደ ማግስት ታጋይ መለስ ዜናዊንና ሌሎች የትግል ጓዶቻቸውን ከሱዳን ካርቱም ወደ አዲስ አበባ በማጓጓዝ ላይ ሳለ በብልሽት ምክንያት ለችግር ተጋልጦ የነበረ ነዉ ።አዉሮፕላኑ በሱዳናዊው ፓይለት አብደል ሀሚድ አብራሪነት በግንቦት 1983 ከካርቱም ታጋይ መለስ ዜናዊ፣ታጋይ ሥዩም መስፍን ፣ታጋይ ኣባዲ ዘሞ፣ታጋይ ተፈራ ዋልዋ ፣ታጋይ ፍስሃ አፈወርቅን አሳፍሮ ወደ አዲስ አበባ በመጓዝ ላይ እንዳለ አንድ ሞተሩ ጠፍቶ ታጋዮቹ ሥጋት ላይ ወድቀዉ እንደነበር ተገልጧል ።ሆኖም በተደረገዉ ጥረት እንዲስተካከል ተደርጎ  አዉሮፕላኑ በሰላም አዲስ አበባ ቦሌ አዉሮፕላን ጣቢያ  ማረፉንም አምባሳደር ሥዩም መስፍንና የአውሮፕላኗ አብራሪ አብደልሀሚድ  በበአሉ ላይ ተገኝተው ምሥክርነታቸውን ሰጥተዋል ።አውሮፕላኑ በመቀሌ ሰማዕታት ሀውልት ሙዝዬም በመታሰቢያነት እንዲቀመጥና በታሪካዊነቱ  ሲታወስ  እንዲኖር ከሱዳን መንግስት በስጦታ መበርከቱም ተመልክቷል ።የሱዳኑ ፕሬዝዳንት ፊልድ ማርሻል ኡመር ሀሰን አልበሽር በበአሉ ላይ ተገኝተው እንደተናገሩት  የኢትዮጵያና ሱዳን ወንድማማችነትና ግንኙነት ከጥንት ጀምሮ የቆየ ነዉ ።የትግራይ ህዝብ  ደርግን በመደምሰስ በኢትዮጵያ ሰላም እንዲሰፍን ባካሄደዉ እልህ አስጨራሽ ትግል በድል በመደምደሙም የሱዳን መንግስትና ህዝብ ኩራት ይሰማዋል ብለዋል ።የትግሉ ውጤት ከኢትዮጵያ አልፎ ለአፍሪካ ጉዳዮች ትኩረት በመስጠት ሰላም ልማትና ዴሞክራሲ እንዲሰፍን እያደረገ ያለው አስተዋፆኦም  ከፍተኛ ነው ብለዋል ።እንደ ኢዜአ ዘገባ የህውሓት /ኢህአዴግ /የትግል ጥንካሬ በአሁኑ ጊዜ ኢትዮጵያ በአለም አቀፍ ደረጃ ግንባር ቀደም ዕድገት ከሚያስመዘግቡ ሀገራት ተርታ እንድትሰለፍም አድርጓታል ብለዋል ።